משה פרץ

ביוגרפיה

פרץ נולד וגדל בטבריה. עוד בילדותו החל לשיר כפייטן בבית הכנסת "יעקב גז" בטבריה, הסמוך לבית הוריו. הוא התגייס לצה"ל בנובמבר 2001 לחיל החימוש ולאחר מכן התקבל ללהקה צבאית. כאשר עלה לשיר את "שיר למעלות" בטקס יום הזיכרון לחללי מערכות ישראל שנערך בבסיסו, קיבל משובים חיוביים, וקצין החינוך סייע בידו לגשת לבחינות הקבלה ללהקה צבאית. ביולי 2002 הוא עבר את בחינות הקבלה בהצלחה והתקבל לצוות הווי פיקוד צפון, ובמקביל החל לעבוד על הפקת אלבום משלו.
את אלבומו הראשון החל פרץ להקליט כבר בתחילת שנת 2004. האלבום יצא לבסוף לחנויות ביוני 2005, לאחר שחרורו מצה"ל. אלבום הבכורה שלו קרוי על שם הסינגל הראשון שיצא ממנו לרדיו, "מביט אל המרומים". מהאלבום נמכרו בישראל למעלה מ-10,000 עותקים. סינגלים נוספים ששוחררו מתוך אותו האלבום: "שחורת עיניים", "ילד מאוהב", "האישה שלי" ו"דרך ארוכה" (עיבוד מחודש לשירה של גלי עטרי).
פריצתו המשמעותית של פרץ באה עם הוצאת הסינגל "אש", בסוף שנת 2006. בעקבות ההצלחה של אותו הסינגל, הוא הוציא בנובמבר 2007 את אלבומו השני, שקרוי על שם הסינגל, "אש". פרץ כתב את רוב השירים והלחנים באלבום, כמו גם ביתר אלבומיו הבאים. סינגלים נוספים שיצאו מתוך אותו האלבום לרדיו הם "זה הזמן", "כמו השקט", "יש רגעים" ו"בחלומות שלי". סינגל נוסף שיצא לאחר מכן ולא נכלל באותו אלבום הוא "ורק איתך", שהופיע כחלק מן האלבום הבא שלו, האלבום השלישי, "אלייך".
בפברואר 2008 הוציא פרץ את הסינגלים "אלייך" ו"ואולי", שהגיעו למקומות הראשונים במצעדי הרדיו ונשארו בראש במשך תקופה ארוכה. בתחילת אותה שנה, פרץ החל גם לככב בסדרת דרמה שהופקה לסלולר, "פרץ של אהבה", לצידם של: שרון אלכסנדר, דפנה ארמוני, מיכל גבריאלוב ועוד. באוקטובר 2008 יצא הסינגל "כל בוקר", ובנובמבר האלבום השלישי והמלא, "אלייך", כאשר באותו החודש יצא גם הסינגל, "נשבע לך". סינגלים נוספים ששוחררו מתוך אותו האלבום: "רציתי רק", "יותר מדי", "אני שלך" ו"אישה". באלבום זה ניתן גם למצוא את "שיר המעלות", שזכה ללחן ועיבוד מחודש. כעבור מספר חודשים לאחר הוצאתו, הגיע האלבום למעמד פלטינה על מכירות של למעלה מ-40,000 עותקים בנקודות מכירה בישראל. במהלך שנת 2008 כתב פרץ לאלבומה של שרית חדד, "מרוץ החיים", את השיר "מילה טובה". זהו השיר הראשון שהוא כתב לאמן אחר. פרץ כתב גם לאלבומו של שלומי שבת, "אני שר אלייך", את השיר "משתגע מאהבתך", כמו כן גם הלחין לתמיר גל, את השיר "כל הבנות סביבי" מתוך האלבום, "עכשיו זה בא", למילים של שרון אסולין. במהלך שנת 2009 פרץ ודודו אהרון כתבו והלחינו יחדיו לליאור נרקיס את השיר "מתוקה".
ביוני 2009, הוציא פרץ את הסינגל "שתיים בלילה", הסינגל הראשון מתוך אלבומו הרביעי, אשר הגיע למקום הראשון במצעדי גלגלצ ורשת ג' ונשאר בראש במשך מספר שבועות. בספטמבר אותה שנה הוציא פרץ את הסינגל השני, "מהשמיים", בהמשך הוציא פרץ בערב ראש השנה את הסינגל השלישי, "אשמור עלייך". בראש השנה נבחר פרץ ל"זמר השנה" של "רדיו אמצע הדרך". בתחילת נובמבר 2009 החל פרץ להשתתף בעונה החמישית של תוכנית הריאליטי, "רוקדים עם כוכבים", המשודרת בערוץ 2. בתוכנית הגיע פרץ לשלב הגמר וסיים במקום השני. ב-16 בנובמבר 2009 הופיע פרץ לראשונה ב"היכל התרבות", במופע מושקע אותו ביים צדי צרפתי הושקעו לא פחות מ-100,000 דולרים, במהלך המופע חשף פרץ את הסינגל הרביעי, "אמא" מתוך אלבומו החדש. את השיר הקדיש פרץ לאמו שישבה בקהל.
בתחילת מרץ 2010, במהלך טקס "תחרות מלכת היופי", שר פרץ את הסינגל החמישי "איך שאת יפה" ולאחר כמספר ימים יצא האלבום הרביעי והמלא, "מהשמיים". אלבומו הרביעי של פרץ הגיע במהלך השנים 2010 ו-2011 למעמד אלבום פלטינה כפול, כשהוא מכיל בתוכו גם את השירים "אין כמו בבית", "עד שתשובי אליי", "מה קורה איתך" ו"תמיד ידעתי". במרץ 2010 זכה משה פרץ ב"פרס אקו"ם" בקטגוריית הישג השנה במוזיקה. זכייתו בפרס ע"ש עוזי חיטמן נומקה על ידי חבר השופטים:
בזכות כתיבתו המיוחדת הן כפזמונאי והן כמלחין, שבשונה מהתבניות המלודיות הים-תיכוניות המקובלות הצליח ליצור קו מוזיקלי ייחודי לו... כמבצע הוא הצליח לגעת ברגשותיהם של רבבות מאזינים... אישיותו הענווה והכובשת הפכו אותו השנה לכוכב רוקסטאר אמיתי
— חבר שופטי ועדת פרס אקו"ם, משה פרץ מקבל את פרס אקו"ם, 25 במרץ 2010
באפריל 2010, במהלך יום הזיכרון לחללי מערכות ישראל, השתתף פרץ בפרויקט "עוד מעט נהפוך לשיר" להנצחת חללי מערכות ישראל, בו מולחנים ומבוצעים שיריהם של חללי צה"ל, ואשר מופק בחסות גלי צה"ל וערוץ 2. פרץ הלחין וביצע את השיר "את הטמון בי לא תוכלי לדעת", למילים של רב-טוראי אלון שורק שנהרג בתאונת הרכבת בבית יהושע בשנת 2006. במהלך שנת 2010 במסגרת השקת אלבומו הרביעי החדש, יצא פרץ לסיבוב הופעות ברחבי הארץ, בשילוב עם עשרות נגנים, אורחים ורקדניות. לאחר שהופיע ב"היכל התרבות" בתל אביב, הסיבוב כלל גם בין היתר חמש הופעות שהתקיימו ב"אמפי קיסריה" במהלך סוף חודש מאי וחודש יולי אותה השנה. בספטמבר 2010 הוציא לאור פרץ את הסינגל הראשון לרדיו מתוך אלבומו החמישי, "אין כמוך", אותו כתב והלחין יחד עם גילי זכאי, בהפקתם ובעיבודם המוזיקלי של יעקב למאי וטל שגב, הסינגל הושמע רבות בתחנות הרדיו ואף עמד בראשי מצעדי הפזמונים שבועות רבים בתחנות הרדיו השונות. בנובמבר אותה שנה הוציא את הסינגל השני, "ארוץ עד אלייך".
בינואר 2011 הוציא לאור פרץ את הסינגל השלישי, "קחי אותי אלייך". בפברואר 2011 הוציא פרץ את הסינגל הרביעי, "כמו מלך" וביצע אותו בסיבוב הופעות ראשון מסוגו בישראל. באפריל 2011 חבר פרץ אל יניב בן משיח והוציא לאור איתו את דואט התפילה, "ואחרי ככלות הכל", אותו כתב וגם הלחין. במאי 2011, יצא פרץ לסיבוב הופעות מחודש, שנקרא "ארוץ עד אלייך", על שם אחד הסינגלים מאלבומו החמישי, שהחל בהופעות ב"אמפי קיסריה" בשילוב עם נגנים, אורחים ורקדניות. במהלך ההופעה שלו ב"קיסריה", הוציא לאור פרץ את הסינגל, "רחוק ממך". באמצע אוגוסט 2011 הוציא פרץ את הסינגל המצליח "אלף פעמים" וכעבור חודש את האלבום החמישי והמלא, "זיקוקים". האלבום זכה להצלחה מיידית ברשת ולאחר חודשים ספורים הגיע למעמד פלטינה כפול עם מכירות של למעלה מ-80,000 עותקים. בתחילת שנת 2011 נבחר פרץ להשתתף בתוכנית הטלוויזיה, "בית ספר למוסיקה", כחלק מצוות המורים, לצדם של הזמרים יהורם גאון, קרן פלס ומתי כספי ובהנחייתו של צביקה הדר. התוכנית, שעלתה לשידור לקראת סוף אותה שנה, שודרה בערוץ 2 במסגרת הזכיינית קשת. פרץ נאלץ להחמיץ את הפרימיירה של התוכנית בשל מסע הופעות שערך בארצות הברית לקראת סוף חודש נובמבר אותה שנה. במהלך מסע ההופעות שלו בארצות הברית הופיע פרץ בין היתר בעיר לוס אנג'לס ב"אמפיתיאטרון גיבסון" מול קהל בן יותר מ-6,000 איש.
בשנת 2012 הצטרף פרץ אל חבר השופטים של תוכנית המציאות "כוכב נולד". בתחילת ספטמבר 2012 בגמר כוכב נולד חשף פרץ לראשונה את הסינגל "אולי הלילה", הראשון מאלבומו השישי. בערב ראש השנה 2012 זכה שירו של פרץ "זיקוקים" בתואר שיר השנה במצעד הפזמונים העברי השנתי של רשת ג. ב-14 בדצמבר 2012 הוציא לאור את השיר "הראשונה" לקראת אלבומו השישי.
בינואר 2013 הוציא לאור את הסינגל "הטעם הישן". במרץ 2013 הוציא פרץ את הסינגל "חלמתי", אותו כתב יוסי בן דוד והלחין נדב אסולין. בשנת 2013 הדריך את אגם בוחבוט בת התשע, שזכתה במקום הראשון בתוכנית "בית ספר למוזיקה", מחזור השני. במאי 2013 עזב פרץ את התוכניות "כוכב נולד" ו"בית ספר למוסיקה", ועבר לתוכנית המתחרה "אקס פקטור". פרץ משמש כשופט ומנטור בתוכנית שמשודרת בערוץ 2 גם בעונה השנייה. ביוני 2013 שיחרר פרץ ביחד עם ליאור נרקיס את הדואט הקיצבי "מול כל העולם" אותו גם כתב והלחין. בתחילת אוגוסט 2013 הוציא פרץ את אלבומו השישי במספר "כל המילים השמחות", מתוכו בלטו הדואט "ילדה קטנה" עם הילדה אגם בוחבוט והסינגלים "כל המילים השמחות", "את שאהבה נפשי" ו"זיכרונות".
ב-19 בפברואר 2014 הוציא פרץ את הסיגל "אם זאת מלחמה", הראשון מאלבומו השביעי. ב-24 ביוני 2014 הוציא פרץ לתחנות הרדיו את הסינגל השני "תהיה מאושר". בערב ראש השנה 2014 זכו פרץ והילדה אגם בוחבוט עם השיר "ילדה קטנה" בתואר דואט השנה לשנת תשע"ד במצעד השנתי של אתר mako וערוץ 24.
ב-19 באפריל 2015 השתתף פרץ בפרויקט משותף של "ידיעות אחרונות" והמוזיקאי דורון מדלי לזכר חללי צה"ל שנפלו ב"מבצע צוק איתן", פרץ ביצע את שיר הזיכרון "אח שלי" למילים ולחן של מדלי. את קליפ השיר צילם פרץ ביחד עם משפחות החללים בעוטף עזה. ב-11 במאי 2015 הוציא פרץ את אלבומו השביעי בקריירה "סימני הזמן". בקיץ 2015 יצא פרץ ביחד עם הזמר עומר אדם למסע הופעות משותף בשם "מהפכה" שזכה להצלחה ענקית מעבר למצופה ברחבי הארץ, במהלך מסע ההופעות המשותף הוציאו פרץ ואדם את הדואט "היא רק רוצה לרקוד" שהפך לאחד השירים המצליחים והפופולריים ביותר באותה התקופה בישראל. באותה השנה הוציא קליפ מלא בו שר את השיר "מישהו הולך תמיד איתי" של עפרה חזה.
בסוף 2016 הוא הוציא את "כוס של יין" שהפך ללהיט גדול לאחר מכן באו הסינגלים "לילות ארוכים","על משכבי", דואט עם חנן בן ארי, ולאחר מכן הוציא סינגל נוסף בשם "קרמלה" שהגיע למקום ה-12 במצעד השנתי של גלגלצ ולמקום ה-7 במצעד השנתי של רשת גימל. ב-7 ביוני 2017 הוציא את אלבומו השמיני "בחור חדש" שמכר בתוך כחודש 20 אלף עותקים והגיע למעמד אלבום זהב.
בפברואר 2018, הוציא ביחד עם נסרין קדרי את הלהיט "היינו שניים", שזכה להצלחה רבה בארץ, ואף נכלל באלבומה ה-3 לומדת ללכת. ביוטיוב, זכה הקליפ של השיר להצלחה חסרת תקדים גם כן, כאשר צבר למעלה מ-11 מיליון צפיות. ב-17 במאי 2018 הוציא פרץ שני דואטים עם אייל גולן: "הולכים להשתגע" ו"המילים החסרות".
ב-25 ביולי 2018 משה פרץ ואייל גולן שיתפו פעולה לראשונה על במה אחת במופע מוזיקלי משותף בשם "הולכים להשתגע".
ב-10 בספטמבר 2019 פורסם שפרץ ואלני פוריירה יבצעו דואט חדש על בימת קיסריה. בהופעתו בקיסריה ב-18 בספטמבר שרו יחד בגרסה ישראלית את שירה של פוריירה שיצא כחודשיים לפני ההופעה "Loquita" שבמקור הוא דואט עם הזמר היווני קליידי.

אישום בגין עברות מס

באוגוסט 2010 עוכב לחקירה במשטרת ישראל בחשד להשתמטות ממס. פרץ שוחרר בערבות עצמית ובהתנצלות, אולם מנהלו האישי אמנון זנדני שהה בהארכת מעצר מספר ימים. במאי 2013 הגישה רשות המיסים לבית משפט השלום ברמלה כתב אישום כנגד פרץ ואמרגנו בגין העלמת מס בסדר גודל של כמיליון ש"ח. במרץ 2016, בעקבות הסדר טיעון, הודה פרץ והורשע, ובהמשך נדון לארבעה חודשי עבודות שירות, 8 חודשי מאסר על תנאי למשך שלוש שנים וקנס של 60 אלף ש"ח.
פרץ נשוי ואב לארבעה. מתגורר בבאר יעקב. הוא גיסו של הכדורגלן שובל גוזלן.